I-MDC-T Ikhetha Idale leShadow Cabinet
Umkhokheli weMDC-T uthi amalunga aleli dale azabebona indlela abaphantintambo bakahulumende weZanu PF abasebenza ngayo ukufeza izifiso zikazulu.
HARARE — Obeyinhloko kahulumenende womanyano enguye njalo umkhokheli welinye lamacele eMDCc, uMnu. Morgan Tsvangirai lamuhla wethule idale lebandla lakhe labaphathintambo ele Shadow Cabinet. Amalunga aleli dale abikwa ezabebona indlela inkokheli zengatsha zikahulumende weZanu PF ezisebenza ngayo ukufeza izifiso zikazulu. UTsvangirai uveze lokhu ngoLwesithathu emhlanganweni lentathelizindaba owenzelwe emahofisini ebandla lakhe awe Harvest House eHarare. Uthi lelidale leShadow Cabinet lizasebenzisa zonke indlela zokwazisa uzulu ngendlela uhulumende kaMongameli Mugabe asebenza ngayo sikhathi sonke. UTsvangirayi uthi lezinkokheli ezingamalunga edale lephamende zingeze bandla lakhe, zizaphatheka emisebenzini emihlanu emqoka ekuphatheni umsebenzi wazo. Abebandla lakhe bakhethe laba bantu abangamatshumi amabili lanye njengoba bebevele bekhankasela ukunciphiswa kwengatsha zikahulumende kutsho uTsvangirayi. IShadow Cabinet le ibunjwa ngoMnumzana Tendai Biti, obona ngezemali lomnotho, Gorden Moyo obona ngokusebenzelana lamanye amazwe womhlaba, Gift Chimanikire obona ngezomvikela, Thamsanqa Mahlangu obona ngokulondolozwa kwezemvelo, uSesel Zvidzai obona ngembuso yezabelo kanye loNkosikazi Ruth Labode obona ngezempilakahle. UMnumzana Elias Mudzuri ubona ngezokuthwalwa kwabantu, UNelson Chamisa ubona ngezokukhulumisana, Abednic Bhebhe ubona ngezenjiwayo, uMorgen Komichi ubona ngezamandla kagetsi,uSipepa Nkomo ubona ngezokulima lokutholakala kwamanzi, uNkosazana Jessie Majome obona ngezemithetho lendaba zephalamende. Unkosikazi Lillian Timveous uzabona ngezenzakala phakathi kwelizwe, uTapiwa Mashakada ebona ngezamaIndustry, uNkosikazi Paurina Mpariwa ebona ngezezisebenzi lenhlalakahle kazulu, uNkosikazi Lucia Matibenga ebona ngezabesifazana, uSolomon Madzore ebona ngezemidlalo labasakhulayo, uJoel Gabuza, ebona ngezakhiwo lokwakhiwa kwezindlu, uPeter Matarutse ebona ngemfundo yaphezulu leze science, loNkosikazi Concillia Chinanzvana obona ngemfundo yaphansi. Ngasikhathi sinye abebandla leli bakhethe njalo amalunga equla labazaphatheka ukuhlela imisebenzi ebandleni lakhe. Wengeze wathi inkokheli ebandleni lakhe kazikhethwa mahlayana njengalokho okukhulunywa ngabanye, zikhethwa kulandelwa isisekelo sebandla. Uthi yena lezinye inkokheli ezikhethwe kucongress ka 2011 zizadonsa kuze kuyefika emaphethelweni esikhathi sokuphatha umsebenzi wazo ngomnyaka ka 2016 lapho okuzakwenziwa omunye umhlangano we Congress.